### NN 148/2025 (5.12.2025.), Odluka o proglašenju projekata od strateškog značaja za Hrvate izvan Republike Hrvatske

VLADA REPUBLIKE HRVATSKE

2189

Na temelju članka 8. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), a u vezi s točkama III. i VIII. Odluke o osnivanju Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske (»Narodne novine«, broj 19/22.), Vlada Republike Hrvatske je na sjednici održanoj 4. prosinca 2025. donijela

ODLUKU

O PROGLAŠENJU PROJEKATA OD STRATEŠKOG ZNAČAJA ZA HRVATE IZVAN REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske Vlada Republike Hrvatske proglašava projektima od strateškog značaja za Hrvate izvan Republike Hrvatske sljedeće projekte:

1. projekt »Izgradnja Kulturno-pastoralnog studentskog centra Petrićevac« Franjevačkog samostana Presvetog Trojstva Petrićevac, Banja Luka, Bosna i Hercegovina

2. projekt »Hrvatski kulturni centar Ljubljana« za potrebe Saveza hrvatskih društava u Republici Sloveniji

3. projekt »Izgradnja paviljona u Hrvatskom parku, Milwaukee« Hrvatske središnjice, Milwaukee, Wisconsin, Sjedinjene Američke Države

4. projekt »Obnova župne kuće, crkve i pastoralnih prostorija Hrvatske katoličke misije u Bruxellesu – faza 1. i 2.« Hrvatske katoličke misije u Bruxellesu, Kraljevina Belgija.

II.

U Državnom proračunu Republike Hrvatske za 2025. godinu i projekcijama za 2026. i 2027. godinu (»Narodne novine«, br. 149/24. i 135/25.), na stavkama Središnjeg državnog ureda za Hrvate izvan Republike Hrvatske, za realizaciju projekata iz točke I. ove Odluke u 2025. godini osigurana su sredstva u ukupnom iznosu od 1.775.000,00 eura.

Pojedinačnim ugovorima o financijskoj potpori utvrdit će se visina dodijeljenih sredstava, te međusobna prava i obveze ugovornih strana.

III.

Ministarstvo vanjskih i europskih poslova, zastupano po Veleposlanstvu Republike Hrvatske u Republici Sloveniji, provest će postupak kupnje nekretnine u Republici Sloveniji u ime i za račun Republike Hrvatske, pomoću koje će se omogućiti provedba projekta iz točke I. podtočke 2. ove Odluke.

Dio sredstava potrebnih Ministarstvu vanjskih i europskih poslova za provedbu postupka kupnje nekretnine u Republici Sloveniji za provedbu projekta iz točke I. podtočke 2. ove Odluke, osigurat će se preraspodjelom sa stavke Središnjeg državnog ureda za Hrvate izvan Republike Hrvatske na stavku Ministarstva vanjskih i europskih poslova, a dio sredstava osigurat će Ministarstvo vanjskih i europskih poslova.

IV.

Središnji državni ured za Hrvate izvan Republike Hrvatske će s korisnicima potpore iz točke I. podtočaka 1., 3. i 4. ove Odluke, odnosno s Franjevačkim samostanom Presvetog Trojstva Petrićevac, Hrvatskom središnjicom, Milwaukee, Wisconsin i Hrvatskom katoličkom misijom u Bruxellesu, potpisati ugovore o financijskoj potpori.

Za provedbu projekta iz točke I. podtočke 2. ove Odluke sklopit će se tripartitni sporazum između Središnjeg državnog ureda za Hrvate izvan Republike Hrvatske, Ministarstva vanjskih i europskih poslova i Saveza hrvatskih društava u Republici Sloveniji kojim će se urediti međusobni odnosi u vezi s korištenjem nekretnine.

V.

Zadužuje se Središnji državni ured za Hrvate izvan Republike Hrvatske da Popis projekata od strateškog značaja za Hrvate izvan Republike Hrvatske dopuni projektima iz točke I. ove Odluke te ga objavi na svojim mrežnim stranicama.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/493

Urbroj: 50301-21/06-25-2

Zagreb, 4. prosinca 2025.

Predsjednik
 mr. sc. Andrej Plenković, v. r.